CELEX: 52008XG0611(01)
Language: bg
Date: 2008-06-11 00:00:00
Title: Заключения на Съвета относно Специален доклад № 9/2007 на Европейската сметна палата относно Оценяването на рамковите програми на ЕС за научни изследвания и технологично развитие — Може ли подходът на Комисията да бъде подобрен?

11.6.2008   
            
            
               BG
            
            
               Официален вестник на Европейския съюз
            
            
               C 145/6
            
         Заключения на Съвета относно Специален доклад № 9/2007 на Европейската сметна палата относно „Оценяването на рамковите програми на ЕС за научни изследвания и технологично развитие — Може ли подходът на Комисията да бъде подобрен?“
   (2008/C 145/03)
   СЪВЕТЪТ НА ЕВРОПЕЙСКИЯ СЪЮЗ,
   КАТО ПРИПОМНЯ заключенията на Съвета относно подобряването на разглеждането на специалните доклади, изготвяни от Сметната палата в рамките на процедурата по освобождаване от отговорност (1).
   КАТО ПРИПОМНЯ, че член 163, параграф 1 от Договора предвижда, че „Общността има за цел да укрепва научния и технологичен потенциал на промишлеността в Общността и да съдейства за нейната по-голяма конкурентоспособност на международно ниво, като в същото време насърчава всички научни изследвания, считани за необходими по силата на други глави от настоящия договор“, както и съществения принос на рамковите програми (наричани оттук нататък „рамковите програми“) за постигането на целите на Лисабонската стратегия, включително по отношение на увеличаването на човешките ресурси в научно-изследователската и развойната дейност, даването на висок приоритет на публичните инвестиции в науката и изследванията и насърчаването на частните инвестиции, провеждането на реформи в публичните инфраструктури за научни изследвания и поощряването на международните дейности.
   КАТО ПРИПОМНЯ, че предходните оценки на рамковите програми, например направената през 2004 г. оценка за петгодишен период, допринесоха значително за започването и приемането на последващите рамкови програми.
   КАТО ПРИПОМНЯ настоящите правни задължения на Комисията относно мониторинга, оценката и разпространението на информация по отношение на рамковите програми, по-специално член 7 от Решение № 1982/2006/ЕО на Европейския парламент и на Съвета от 18 декември 2006 г. относно Седмата рамкова програма на Европейската общност за научни изследвания, технологично развитие и демонстрационни дейности (2007-2013 г.) (наричана оттук-нататък „Седмата рамкова програма“) (2), членове 27 и 28 от Регламент № 1906/2006/ЕО на Европейския парламент и на Съвета от 18 декември 2006 г. за определяне на правила за участието на предприятия, изследователски центрове и университети в дейности по Седмата рамкова програма и за разпространение на резултатите от научните изследвания (2007-2013 г.) (3), както и решенията на Съвета относно специфични програми (4),
   
               1.
            
            
               ПРИВЕТСТВА Специален доклад № 9/2007 на Европейската сметна палата относно „Оценяването на рамковите програми на ЕС за научни изследвания и технологично развитие — Може ли подходът на Комисията да бъде подобрен?“ (5) (наричан оттук-нататък „специалният доклад“); и ПРИЗНАВА усилията и постиженията на Европейската сметна палата в изготвянето на този изчерпателен специален доклад.
            
         
               2.
            
            
               ОБРЪЩА сериозно внимание на цялостното заключение на специалния доклад и ПРИВЕТСТВА неговите препоръки.
            
         
               3.
            
            
               ВЗЕМА ПОД ВНИМАНИЕ отговорите на Комисията, придружаващи специалния доклад, и ПРИВЕТСТВА вече предприетите или предвидени действия за подобряване на подхода на Комисията към оценките.
            
         
               4.
            
            
               ОТБЕЛЯЗВА, че специалният доклад на Сметната палата разглежда периода между четвъртата и шестата рамкова програма на ЕС за научни изследвания и технологично развитие, както и че освен направената оценка, специалният доклад разглежда също така широк набор от въпроси като структурата, координацията и изпълнението на рамковите програми.
            
         
               5.
            
            
               ОТЧИТА, че Европейската сметна палата достига до извода, че съответните служби на Комисията, натоварени с изпълнението на рамковите програми, са спазили формалните изисквания в рамките на Комисията, в това число онези от тях, които бяха установени през 2000 г. и 2002 г. в съобщенията относно оценката.
            
         
               6.
            
            
               ПОДЧЕРТАВА, с оглед и на предстоящия междинен преглед на Седмата рамкова програма, че мониторингът, оценката и прегледът играят решаваща роля за ефикасното изпълнение и възможното адаптиране на рамковите програми („програми за обучение“), както и за оказването на подкрепа при разработването на бъдещите политики в областта на научните изследвания на европейско и национално равнище.
            
         
               7.
            
            
               ОТБЕЛЯЗВА, че през 2000 г. Комисията създаде цялостна рамка за оценка, която бе преработена през 2002 г. и 2007 г., както и че текущо се правят съответните корекции, като по-специално се укрепва Седмата рамкова програма, съгласно посоченото в предварителната оценка на въздействието (6) на Седмата рамкова програма, в стандартите за вътрешен контрол (7) и в наскоро разработената „Рамка за оценяване на качеството“ (8). Тези подобрения дават нов тласък на съществуващата вътрешна „мрежа на Комисията за оценка на дейностите за научни изследвания и технологично развитие“ и включват по-добро рутинно събиране на данни за проекти, нова система от информационни технологии за Седмата рамкова програма, по-съгласувано и систематично използване на показателите за постигнатите резултати и насърчаване на научнометричните подходи; ето защо ОЧАКВА предстоящата оценка на Шестата рамкова програма през 2008 г.
            
         
               8.
            
            
               ИЗТЪКВА, че въпреки корекциите е необходимо да се положат допълнителни усилия за подобряване на мониторинга на изследователските дейности и системите за оценка на базата на основан на доказателства подход; ето защо:
            
         
               9.
            
            
               ПРИКАНВА Комисията да обърне изключително внимание на препоръките на специалния доклад, и по-конкретно:
               
                           а)
                        
                        
                           да осигури по-голяма яснота на интервенционната логика при разработването и изпълнението на рамковите програми в контекста на съответните процедури за вземане на решения на Общността, по-специално на ниво програми и проекти, посредством съгласувани и по-добре определени научни и социално-икономически цели, които следва да бъдат конкретни, измерими, достижими, имащи отношение към темата и обвързани със срокове, както и чрез балансирани показатели за постигнатите резултати, като в същото време отчита специфичното естество на дейностите за научни изследвания и технологично развитие;
                        
                     
                           б)
                        
                        
                           да установи единна и съгласувана стратегия за оценка, обхващаща съответните служби на Комисията, в това число подходящите методи и техники за оценка, като за тази цел изготви наръчник за оценка на дейностите по рамковата програма и във връзка с това продължи да развива използването на комисии за оценка, подпомагани от външни експерти с оглед постигането на необходимото ниво на независимост;
                        
                     
                           в)
                        
                        
                           да разгледа възможностите за по-централизирано оценяване и засилено сътрудничество между съответните служби на Комисията, в това число възможността за създаване на съвместна служба за оценка;
                        
                     
                           г)
                        
                        
                           да оптимизира събирането, анализа и използването на данни за оценка по начин, позволяващ по-добро измерване на степента на постигане на целите на програмата по отношение на крайни продукти, резултати и социално-икономическо въздействие, като същевременно избягва ненужната административна тежест за участниците и използва максимално полезността на тези данни при взимането на решения на европейско, национално и регионално равнище;
                        
                     
                           д)
                        
                        
                           да установи типа и обхвата на оценката, по-специално да отдели особено внимание при оценяването на дългосрочното въздействие на минали и текущи рамкови програми, като акцентът се постави върху европейската конкурентоспособност; да осигури на заинтересованите страни навременна и достатъчна информация относно резултатите с оглед взимането на политически решения в бъдеще.
                        
                     
         
               10.
            
            
               ПРИКАНВА Комисията да информира Съвета и Европейския парламент относно предприетите до края на 2008 г. мерки за подобряване на мониторинга и оценката на рамковите програми във връзка с препоръките на Сметната палата и своевременно да представи стратегия за оценка на Седмата рамкова програма.
            
         
               11.
            
            
               ПРИКАНВА Европейската Сметна палата да предприеме последващи действия във връзка с одита преди процедурата за освобождаване от отговорност през 2010 г. и да докладва на Съвета и на Европейския парламент.
            
         
               12.
            
            
               ПРИКАНВА държавите-членки и Комисията, като отчитат политическия приоритет, който се отдава на управлението в европейското научноизследователско пространство, да засилят сътрудничеството помежду си и да обменят опит относно подходите и експертните знания по отношение на оценката на въздействието на националното участие в Седмата рамкова програма и на националните програми за научни изследвания и иновации, например чрез „европейската мрежа за оценка на дейностите за научни изследвания и технологично развитие“ с оглед насърчаването на по-голяма съгласуваност между извършваните от Комисията и от държавите-членки изследвания на въздействието.
            
         
      (1)  Док. 7515/00 FIN 127 от 3 април 2000 г. + COR 1 от 12 април 2000 г.
   
      (2)  ОВ L 412, 30.12.2006 г., стр. 1.
   
      (3)  ОВ L 391, 30.12.2006 г., стр. 1.
   
      (4)  Вж. съответните приложения относно информацията, която Комисията трябва да представи на Комитета (напр. приложение V към Решение на Съвета от 19 декември 2006 г. oтносно специфичната програма „Сътрудничество“ в изпълнение на Седмата рамкова програма на Европейската общност за изследвания, технологично развитие и демонстрационни дейности (2007-2013 г.), ОВ L 54, 22.2.2007 г., стр. 30).
   
      (5)  Док. 5136/08 FIN 4 RECH 5 ATO 5 COMPET 5 от 9 януари 2008 г.
   
      (6)  Док. SEC(2005) 430.
   
      (7)  Док. SEC(2007) 1341.
   
      (8)  http://ec.europa.eu/budget/documents/evaluation_en.htm